[pic] | KUMMISSJONI TAL-KOMUNITAJIET EWROPEJ | Brussel 2.9.2009 KUMM(2009) 456 finali 2009/0127 (COD) Proposta għal DEĊIŻJONI TAL-PARLAMENT EWROPEW U TAL-KUNSILL li temenda d-Deċiżjoni Nru 573/2007/KE li tistabbilixxi l-Fond Ewropew għar-Refuġjati għall-perijodu mill-2008 sal-2013 bħala parti mill-programm Ġenerali “Solidarjetà u Ġestjoni tal-Flussi ta' Migrazzjoni”, u li tħassar id-Deċiżjoni tal-Kunsill 2004/904/KE {KUMM(2009) 447 finali}{SEG(2009) 1127}{SEG(2009) 1128} MEMORANDUM TA’ SPJEGAZZJONI Flimkien ma’ din il-proposta, il-Kummissjoni qed tadotta Komunikazzjoni dwar it-twaqqif ta' Programm Konġunt tal-UE dwar ir-Risistemazzjoni (COM (2009)). Din tispjega r-raġunijiet, l-għanijiet, il-kuntest u l-funzjoni tal-Programm Konġunt tal-UE dwar ir-Risistemazzjoni. Għalhekk dan il-Memorandum ta' Spjegazzjoni għandu jinqara flimkien ma’ din il-Komunikazzjoni. Sabiex jiġu evitati duplikazzjonijiet għalxejn qed issir referenza hawn taħt għal din il-Komunikazzjoni. 1. KUNTEST TAL-PROPOSTA - Ir-raġunijiet għall-proposta u l-għanijiet tagħha L-għan ta’ din il-proposta huwa li tiġi emendata d-Deċiżjoni li tistabilixxi l-Fond Ewropew għar-Refuġjati fid-dawl tat-twaqqif ta’ Programm Konġunt tal-UE dwar ir-Risistemazzjoni. Fir-rigward tal-għanijiet tal-proposta, qed issir iktar referenza għall-Komunikazzjoni dwar it-twaqqif ta' Programm Konġunt tal-UE dwar ir-Risistemazzjoni (COM (2009)). - Il-kuntest ġenerali: sfidi ġodda fil-politika tal-ażil u t-twaqqif ta' Programm Konġunt tal-UE dwar ir-Risistemazzjoni Il-Fond Ewropew għar-Refuġjati (FER) kien stabbilit mid-Deċiżjoni Nru 573/2007/KE tal-Parlament Ewropew u tal-Kunsill tat-23 ta' Mejju 2007 li tistabbilixxi l-Fond Ewropew għar-Refuġjati għall-perijodu mill-2008 sal-2013 bħala parti mill-programm ġenerali "Solidarjetà u Ġestjoni tal-Flussi ta' Migrazzjoni", u li tħassar id-Deċiżjoni tal-Kunsill 2004/904/KE[1], skont l-Artikolu 63, punt 2 (b) tat-Trattat li jistabbilixxi l-Komunità Ewropea. Din il-proposta għal Deċiżjoni tal-Parlament Ewropew u tal-Kunsill, li temenda d-Deċiżjoni li tistabilixxi l-Fond Ewropew għar-Refuġjati għall-perjodu mill-2008 sal-2013, u l-Komunikazzjoni tal-Kummissjoni lill-Kunsill u lill-Parlament Ewropew dwar it-twaqqif ta’ Programm Konġunt tal-UE dwar ir-Risistemazzjoni huma parti mill-isforzi tal-Unjoni Ewropea biex twaqqaf Programm Konġunt tal-UE dwar ir-Risistemazzjoni. Huma tweġiba għat-talbiet tal-Kunsill biex iressaq proposta għat-twaqqif ta’ Programm Konġunt tal-UE dwar ir-Risistemazzjoni. Fir-rigward tal-isfond, l-iżviluppi reċenti u n-nuqqasijiet tas-sitwazzjoni attwali qed issir referenza għall-Komunikazzjoni dwar it-twaqqif ta' Programm Konġunt tal-UE dwar ir-Risistemazzjoni (COM (2009)). - Id-dispożizzjonijiet eżistenti f'dan il-qasam L-għan ta’ din il-proposta huwa li tiġi emendata d-Deċiżjoni li tistabilixxi l-Fond Ewropew għar-Refuġjati fid-dawl tat-twaqqif ta’ Programm Konġunt tal-UE dwar ir-Risistemazzjoni. Id-Deċiżjoni eżistenti dwar ERF III fiha bosta dispożizzjonijiet fir-rigward tar-risistemazzjoni. - Konsistenza mal-oqsma ta' politika l-oħra Din il-proposta hija konsistenti bis-sħiħ mal-politiki u l-għanijiet fir-rigward tal-ażil li ġew identifikati mill-UE matul dawn l-aħħar snin. Fil-Komunikazzjoni dwar il-Programmi ta’ Protezzjoni Reġjonali, li ġiet adottata mill-Kummissjoni f’Settembru 2005, ġie indikat li r-risistemazzjoni għandha tkun ċentrali biex tiġi pprovduta għajnuna lil pajjiżi terzi, u li l-Kummissjoni se teżamina kemm hi mixtieqa proposta għal strateġija iktar strutturata fl-attivitajiet ta’ risistemazzjoni. Fil-Pjan ta’ Politika dwar l-Ażil, adottat fis-17 ta’ Ġunju 2008, il-Kummissjoni kkonkludiet li r-risistemazzjoni għandha tiġi żviluppata iktar u estiża fi strument effettiv ta’ protezzjoni li għandha tintuża mill-UE, sabiex jiġu sodisfatti l-ħtiġijiet ta’ protezzjoni ta’ refuġjati f’pajjiżi terzi u biex tintwera solidarjetà mal-pajjiżi terzi tal-ewwel ażil. Fl-24 ta’ Lulju 2008 il-Kunsill adotta Konklużjonijiet li fihom laqa’ l-preżentazzjoni mill-Kummissjoni tal-Pjan ta’ Politika dwar l-Ażil li jipprevedi l-preżentazzjoni ta’ proposta għall-iżvilupp ta’ Programm Konġunt tal-UE dwar ir-Risistemazzjoni, li fih l-Istati Membri jkunu jistgħu jipparteċipaw fuq bażi volontarja. Fis-16 ta’ Ottubru 2008 il-Kunsill Ewropew adotta l-Patt Ewropew dwar l-Immigrazzjoni u l-Ażil. Huwa ddikjara li, fost l-inizjattivi l-ġodda li għandhom jittieħdu biex jitlesta t-twaqqif ta' Sistema Ewropea Komuni tal-Ażil, il-kooperazzjoni mal-UNHCR għandha tissaħħaħ biex tiġi żgurata protezzjoni mtejba għall-persuni barra t-territorju tal-Unjoni Ewropea li jitolbu protezzjoni, b’mod partikolari billi “jersqu, fuq bażi volontarja, lejn ir-risistemazzjoni fi ħdan l-Unjoni Ewropea ta’ persuni li jitpoġġew taħt il-protezzjoni tal-Uffiċċju tal-Kummissarju Għoli tan-Nazzjonijiet Uniti għar-Refuġjati.”. 2. IR-RIżULTATI TA' KONSULTAZZJONIJIET MAL-PARTIJIET INTERESSATI U L-EVALWAZZJONI TAL-IMPATT Wara konsultazzjoni wiesgħa mal-partijiet kollha kkonċernati dwar il-politika tal-ażil, imnedija bil-pubblikazzjoni f’Ġunju 2007 tal-Green Paper dwar il-futur tas-Sistema Ewropea Komuni dwar l-Ażil (SEKA)[2], li wriet rikonoxximent wiesa’ li r-risistemazzjoni għandha jkollha rwol ċentrali fil-politiki esterni ta’ ażil tal-UE, ġie konkoluż fil-Pjan ta’ Politika dwar l-Ażil[3] li r-risistemazzjoni għandha tiġi żviluppata iktar u estiża fi strument effetiv ta’ protezzjoni li għandu jintuża mill-UE. Fir-rigward ta’ din il-proposta speċifika, il-Kummissjoni kkonsultat lill-Istati Membri kollha u l-partijiet ikkonċernati l-oħra (UNHCR, IOM, ECRE, ONG). Il-konsultazzjonijiet saru permezz ta’ kwestjonarju li ntbagħat lill-Istati Membri kollha, laqgħa speċifika li saret ma’ grupp ta’ partijiet ikkonċernati f’Diċembru 2008, laqgħa tal-Kumitat dwar l-Immigrazzjoni u l-Ażil li saret f’Marzu 2009 u kontribut bil-miktub ipprovdut mill-UNHCR, IOM u ECRE. Saret evalwazzjoni tal-Impatt fir-rigward ta’ din il-proposta, li fiha ġew analizzati tliet għażliet differenti ta’ politika u żewġ għażliet sussidjarji kif ukoll l-effetti ta’ dawn l-għażliet f’termini ta’ effettività fil-ksib tal-għanijiet, l-impatti u l-fattibbilltà politika u l-proporzjonalità. Lista dettaljata tal-partijiet ikkonsultati hija inkluża fl-Evalwazzjoni tal-Impatt. 3. ELEMENTI LEGALI TAL-PROPOSTA - Sinteżi tal-miżuri proposti Il-miżuri proposti għandhom l-għan li jemendaw id-Deċiżjoni li tistabilixxi l-Fond Ewropew għar-Refuġjati għall-perjodu mill-2008 sal-2013 sabiex tiġi pprovduta għajnuna finanzjarja addizzjonali għar-risistemazzjoni ta’ dawk il-kategoriji ta’ persuni li huma identifikati kull sena bħala prijoritajiet ta’ risistemazzjoni komuni tal-UE għas-sena sussegwenti permezz ta’ Deċiżjoni li għandha tittieħed mill-Kummissjoni. L-identifikazzjoni ta’ dawn il-prijoritajiet se ssir fuq bażi ta’ previżjoni indikattiva ta’ ħtiġijiet ta’ risistemazzjoni pprovduta mill-UNHCR fir-Rebbiegħa (nofs Marzu) ta’ kull sena u b’konsultazzjoni mill-qrib mal-esperti ta’ risistemazzjoni tal-Istati Membri, l-UNHCR u partijiet ikkonċernati oħra. Għalhekk se tiġi organizzata laqgħa annwali li fiha għandhom jipparteċipaw dawn l-esperti. Abbażi tar-riżultati tal-laqgħa, il-Kummissjoni se tħejji proposta għal Deċiżjoni li tidentifika l-prijoritajiet komuni tal-UE għar-risistemazzjoni, u se tippreżentaha għal konsultazzjoni lill-kumitat ta’ ġestjoni tal-Programm Ġenerali ‘Solidarjetà u Ġestjoni tal-Flussi Migratorji' inkluż l-ERF III. Fi żmien għoxrin jum kalendarju wara l-adozzjoni tad-Deċiżjoni tal-Kummissjoni dwar prijoritajiet ta’ risistemazzjoni tal-UE, l-Istati Membri għandhom jipprovdu lill-Kummissjoni stima tan-numru ta’ persuni li jistgħu jirrisistemaw matul is-sena kalendarja segwenti skont dawn il-prijoritajiet komuni annwali tal-UE. Fuq bażi ta’ dawn il-wegħdiet, l-Istati Membri jirċievu għajnuna finanzjarja addizzjonali ta’ EUR 4.000 għal kull persuna li tiġi risistemata. Ir-risistemazzjoni tal-kategoriji speċifiċi tal-persuni skont il-prijoritajiet annwali komuni tal-UE għandha ssir fuq talba mill-UNHCR. - Bażi legali Il-proposta hi bbażata fuq l-Artikolu 63(2)(b) tat-Trattat li jistabbilixxi l-Komunità Ewropea, li hu l-bażi legali tal-att emendat. - Il-prinċipji tas-sussidjarjetà u l-proporzjonalità L-involviment tal-Komunità fil-qasam tal-ażil huwa bbażat fuq il-ħtieġa għal solidarjetà fost l-Istati Membri fl-indirizzar ta’ sfida li, f'UE mingħajr fruntieri interni, ma tistax tiġi indirizzata effettivament minn pajjiżi individwali li jaġixxu waħedhom. Dan wassal għal adozzjoni mill-leġiżlatur tal-Komunità tal- acquis fil-qasam tal-ażil, abbażi tas-sisien legali speċifiċi ddedikati stabbiliti fit-Trattat. Il-ħtieġa għal azzjoni fir-rigward tas-Sistema Ewropea Komuni dwar l-Ażil (SEKA) diġà ġiet evalwata f’rapporti reċenti ta’ evalwazzjoni tal-impatt, u b’mod partikolari fl-evalwazzjoni tal-impatt dwar il-pjan ta' politika dwar l-ażil, li indika speċifikament il-ħtieġa li jiġi żviluppat Programm Konġunt ta' Risitemazzjoni tal-UE. Saru appelli ripetuti mill-Kunsill Ewropew u l-Parlament Ewropew għall-iżvilupp tas-SEKA, inkluż id-dimensjoni esterna tagħha. L-istituzzjonijiet tal-Unjoni impenjati biex itejbu l-implimentazzjoni tal- acquis fil-qasam tal-ażil esprimew b’mod ċar l-opinjoni li t-tisħiħ tal-kooperazzjoni prattika bejn l-Istati Membri kif ukoll it-tisħiħ tad-dimensjoni esterna huma prijoritajiet ewlenin. In-natura tal-għanijiet li għandhom jinkisbu - żieda fl-użu strateġiku tar-risistemazzjoni, l-iżvilupp ta' politiki esterni ta' ażil - teħtieġ inizjattiva li għandha tittieħed fil-livell tal-UE. L-għanijiet ġenerali l-oħra wkoll jeħtieġu azzjoni fil-livell tal-UE. It-twaqqif ta’ Programm Konġunt tal-UE ta’ Risistemazzjoni se jkun importanti ħafna biex jiġi żgurat li iktar Stati Membri jipparteċipaw fir-risistemazzjoni u biex tintwera iktar solidarjetà mill-UE ma' pajjiżi terzi fl-akkoljenza tar-refuġjati. Il-proporzjonalità tal-proposta ġiet evalwata fl-Evalwazzjoni tal-Impatt. Ġie eżaminat kemm jistgħu jinfirxu l-miżuri tal-UE u jekk dawn humiex proporzjonali mal-għanijiet li għandhom jinkisbu. Din il-proposta twieġeb b’mod effettiv għall-għanijiet b’mod proporzjonali. 4. IMPLIKAZZJONI BAġITARJA Din il-proposta hija konformi mal-approprjazzjonijiet u l-ipprogrammar tal-programm Ġenerali “Solidarjetà u Ġestjoni tal-Flussi ta’ Migrazzjoni” sal-2013. Barra minn hekk, din il-proposta biex tiġi emendata d-Deċiżjoni ERF ma tibdilx l-għanijiet ġenerali tal-ERF u l-ipprogrammazzjoni finanzjarja sal-2013, kid indikat fil-proposta, bid-data tat-18 ta' Frar 2009, biex tiġi emendata d-Deċiżjoni tal-ERF bil-għan li jiġi stabbilit l-Uffiċċju Ewropew għall-Appoġġ fil-Qasam tal-Ażil[4]. Bħala riżultat tal-proposta attwali huma previsiti spejjeż addizzjonali limitati ħafna fir-rigward tal-ispejjeż amministrativi (ara l-Anness). 5. SPJEGAZZJONI DDETTALJATA TAL-PROPOSTA Artikolu 13 (4) u (5) L-Artikolu 13(4) u (5) jistipula li l-Istati Membri se jirċievu, bħala għajnuna addizzjonali, ammont stabbilit ta' EUR 4.000 għal kull refuġjat li jiġi effettivament risistemat matul sena kalendarja li jkun f’wieħed mill-kategoriji speċifiċi li għandhom jiġu definiti annwalment bħala prijoritajiet annwali komuni tal-UE bid-Deċiżjoni tal-Kummissjoni. L-Istati Membri jiċievu dan l-ammont stabbilit għal kull refuġjat darba biss minkejja li refuġjat jista’ jaqa’ taħt iktar minn kategorija speċifika waħda. Dawn il-prijoritajiet annwali jistgħu ikunu relatati ma’ reġjuni ġeografiċi, nazzjonalitajiet jew kategoriji speċifiċi ta’ refuġjati li jeħtieġu risistemazzjoni. Artikolu 13 (6) L-Artikolu 13(6) jistipula li dawn il-prijoritajiet komuni annwali tal-UE se jkunu stabbiliti kull sena permezz ta’ Deċiżjoni tal-Kummissjoni adottata wara konsultazzjoni mal-Kumitat ta’ Ġestjoni tal-Programm Ġenerali “Solidarjetà u Ġestjoni tal-Flussi Migrzzjoni”. Artikolu 13 (7) Dan il-paragrafu jipprovdi għal data ta’ skadenza ġdida għall-Istati Membri li fiha għandhom jipprovdu lill-Kummissjoni bi stima (“wegħdiet”) tan-numru ta’ persuni li huma bi ħsiebhom jirrisistemaw matul is-sena kalendarja sussegwenti skont dawn il-prijoritajiet annwali komuni tal-UE. Artikolu 13 (8) L-Artikolu 13 (8) jistipula li r-riżultati u l-impatti tal-inċentiv finanzjarju għall-attivitajiet ta’ risistemazzjoni skont il-prijoritajiet annwali komuni tal-UE għandhom ikunu inklużi fir-rapporti ta’ evalwazzjoni interim u finali dwar l-implimentazzjoni tal-FER mill-Istati Membri u l-Kummissjoni. L-Artikolu 20 (2), (3) u (5), it-tielet sub-paragrafu Dawn il-paragrafi jipprovdu għat-twaqqif ta’ skeda fir-rigward tal-iskadenza għall-preżentazzjoni tal-wegħdiet meħtieġa għall-kalkolu tal-allokazzjonijiet annwali bejn l-Istati Membri, l-iskadenza għall-preżentazzjoni tal-programmi annwali mill-Istati Membri lill-Kummissjoni u l-iskadenza għall-adozzjoni tad-deċiżjonijiet ta’ finanzjament mill-Kummissjoni. Meta mqabbla mal-iskadenzi stabbiliti fil-bażi legali attwali, l-iskadenzi l-ġodda huma postposti minħabba l-proċedura l-ġdida għall-adozzjoni tal-prijoritajiet annwali komuni tal-UE għar-risistemazzjoni li għandhom jippreċedu l-kalkolu tal-allokazzjonijiet annwali bejn l-Istati Membri. Artikolu 35 (5) Dan il-paragrafu jipprovdi għar-regola ta’ eliġibiltà li għandha tapplika għall-ammont stabbilit ta’ EUR 4 000 għal kull persuna effettivament risistemata skon il-prijoritajiet annwali komuni tal-UE għar-risistemazzjoni. L-ammont stabbilit jingħata bħala somma sħiħa ta’ EUR 4 000 għal kull persuna effettivament risistemata matul sena kalendarja rispettiva. 2009/0127 (COD) Proposta għal DEĊIŻJONI TAL-PARLAMENT EWROPEW U TAL-KUNSILL li temenda d-Deċiżjoni Nru 573/2007/KE li tistabbilixxi l-Fond Ewropew għar-Refuġjati għall-perijodu mill-2008 sal-2013 bħala parti mill-programm Ġenerali “Solidarjetà u Ġestjoni tal-Flussi ta' Migrazzjoni”, u li tħassar id-Deċiżjoni tal-Kunsill 2004/904/KE IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 63(2)(b) tiegħu, Wara li kkunsidraw il-proposta mill-Kummissjoni, Wara li kkunsidraw l-opinjoni tal-Kumitat Ekonomiku u Soċjali Ewropew[5], Wara li kkunsidraw l-opinjoni tal-Kumitat tar-Reġjuni[6], Jaġixxu skont il-proċedura stabbilita fl-Artikolu 251 tat-Trattat[7], Billi: (1) Fid-dawl tat-twaqqif ta’ Programm Konġut tal-UE għar-Risistemazzjoni mmirat biex iżid l-impatt tal-isforzi ta’ risistemazzjoni tal-UE fil-provvediment ta’ protezzjoni għal refuġjati u fil-massimizzar tal-impatt strateġiku ta’ risistemazzjoni permezz ta’ indirizzar iktar iffokat fuq dawk il-persuni li għandhom ħtieġa ikbar għal risistemazzjoni, għandhom jiġu fformulati prijoritajiet komuni fir-rigward tar-risistemazzjoni fil-livell tal-UE fuq bażi regolari. (2) Għalhekk huwa xieraq, li l-Kummissjoni tiddeċiedi fuq prijoritajiet annwali komuni tal-UE fir-rigward tar-reġjuni ġeografiċi speċifiċi u nazzjonalitajiet kif ukoll dwar il-kategoriji speċifiċi ta’ refuġjati li għandhom jiġu risistemati. (3) Filwaqt li jitqiesu l-ħtiġijiet ta’ risistemazzjoni stabbiliti mid-Deċiżjoni tal-Kummissjoni dwar prijoritajiet annwali komuni tal-UE għar-risistemazzjoni, huwa wkoll meħtieġ li jiġi pprovdut appoġġ finanzjarju addizzjonali għar-risistemazzjoni ta’ persuni fir-rigward tar-reġjuni ġeografiċi speċifiċi u nazzjonalitajiet kif ukoll għal kategoriji speċifiċi ta’ refuġjati li għandhom jiġu risistemati, fejn ir-risistemazzjoni hija determinata li tkun is-soluzzjoni l-iktar xierqa għall-bżonnijiet speċjali tagħhom. (4) F’dan il-kuntest, huwa xieraq li l-iskeda tiġi adattata fir-rigward tal-iskadenza għall-preżentazzjoni tad-dejta meħtieġa għall-kalkolu tal-allokazzjonijiet annwali bejn l-Istati Membri, l-iskadenza għall-preżentazzjoni tal-programmi annwali mill-Istati Membri u l-iskadenza għall-adozzjoni tad-deċiżjonijiet ta’ finanzjament mill-Kummissjoni. (5) Huwa wkoll neċessarju li jiġu stabbiliti r-regoli għall-eliġibbiltà ta’ nfiq għall-appoġġ finanzjarju addizzjonali għar-risistemazzjoni. ADOTTAW DIN ID-DEĊIŻJONI: Artikolu 1 Id-Deċiżjoni Nru 573/2007/KE tal-Parlament Ewropew u tal-Kunsill hija emendata kif ġej: 1. L-Artikolu 13(3) isir l-Artikolu 13(4) kif ġej: "L-Istati Membri għandhom jirċievu ammont stabbilit ta’ EUR 4 000 għal kull persuna risistemata li taqa’ f’waħda mill-kategoriji definiti mill-prijoritajiet annwali komuni tal-UE stabbiliti skont l-Artikolu 13(6) fir-rigward ta’ reġjuni ġeografiċi u nazzjonalitajiet kif ukoll fir-rigward ta’ kategoriji speċifiċi ta’ refuġjati li għandhom jiġu risistemati." 2. L-Artikolu 13(4) isir l-Artikolu 13(5) kif ġej: “Fejn Stat Membru jistabbilixxi persuna li taqa' taħt aktar minn kategorija waħda minn dawk imsemmijin fil-prijoritajiet annwali komuni tal-UE għar-risistemazzjoni stabbiliti skont l-Artikolu 13(6), huwa għandu jirċievi ammont fiss għal din il-persuna darba biss.” 3. L-artikolu 13(5) isir Artikolu 13(3). 4. Fl-Artikolu 13, il-paragrafu 6 jinbidel bit-test li ġej: “Il-Kummissjoni għandha tistabbilixxi l-prijoritajiet annwali komuni tal-UE għar-risistemazzjoni skont il-proċedura msemmija fl-Artikolu 52(2).” 5. Fl-Artikolu 13, il-paragrafu ġdid (7) huwa mdaħħal kif ġej: "Fi żmien għoxrin jum kalendarju wara n-notifika tad-Deċiżjoni tal-Kummissjoni li tistabbilixxi l-prijoritajiet annwali komuni tal-UE għar-risistemazzjoni skont l-Artikolu 13(6), l-Istati Membri għandhom jipprovdu lill-Kummissjoni stima tan-numru ta’ persuni li għalihom se joffru risistemazzjoni skont dawn il-prijoritajiet annwali komuni tal-UE matul is-sena kalendarja sussegwenti. Il-Kummissjoni għandha tikkomunika din l-informazzjoni lill-Kumitat imsemmi fl-Artikolu 52.” 6. Fl-Artikolu 13, il-paragrafu ġdid (8) huwa mdaħħal kif ġej: "Ir-riżultati u l-impatt tal-inċentiv finanzjarju għall-attivitajiet ta’ risistemazzjoni skont il-prijoritajiet annwali komuni tal-UE għandhom jiġu rrappurtati mill-Istati Membri fir-rapport imsemmi fl-Artikolu 50(2) u mill-Kummissjoni fir-rapport imsemmi fl-Artikolu 50(3). 7. Fl-Artikolu 20, il-paragrafu 2 jinbidel bit-test li ġej: Il-Kummissjoni għandha tipprovdi lill-Istati Membri, sal-1 ta’ Settembru ta’ kull sena, stima tal-ammonti li għandhom jiġu allokati lilhom għas-sena ta’ wara mit-total ta' approprjazzjonijiet allokati taħt il-proċedura baġitarja annwali, ikkalkolati kif previst fl-Artikolu 13. 8. Fl-Artikolu 20, il-paragrafu 3 jinbidel bit-test li ġej: “L-Istati Membri għandhom jissottomettu lill-Kummissjoni, sal-1 ta’ Diċembru ta’ kull sena, abbozz ta’ programm annwali għas-sena ta’ wara, stabbilit skont il-programm pluriennali u li jikkonsisti mill-elementi li ġejjin: a) ir-regoli ġenerali għall-għażla tal-proġetti li għandhom jiġu ffinanzjati taħt il-programm annwali; b) deskrizzjoni tal-azzjonijiet li għandhom jiġu appoġġati taħt il-programm annwali; c) deskrizzjoni tal-azzjonijiet li għandhom jiġu appoġġati taħt il-programm annwali; it-tqassim finanzjarju propost tal-kontribuzzjoni tal-Fond bejn id-diversi azzjonijiet tal-programm u indikazzjoni tal-ammont mitlub biex ikopri l-assistenza teknika taħt l-Artikolu 16 għall-fini tal-implimentazzjoni tal-programm annwali.” 9. It-tieni subparagrafu tal-Artikolu 20 (5) jiġi mibdul b'dan li ġej: “Il-Kummissjoni għandha tadotta d-deċiżjoni tal-finanzjament, li tapprova l-programm annwali, sal-1 ta' April tas-sena kkonċernata. Id-deċiżjoni għandha tindika l-ammont allokat lill-Istat Membru kkonċernat u l-perijodu li għalih l-infiq huwa eliġibbli.” 10. Fl-Artikolu 35, il-paragrafu ġdid (5) huwa mdaħħal kif ġej: "L-ammont stabbilit ta’ EUR 4 000 għal kull persuna li tiġi risistemata allokata għall-Istati Membri għandha tingħata bħala somma sħiħa għal kull persuna li tiġi effetivament risistemata. Artikolu Din id-Deċiżjoni tidħol fis-seħħ fi […] jum wara l-pubblikazzjoni tagħha f’ Il-Ġurnal Uffiċjali tal-Unjoni Ewropea . Artikolu Din id-Deċiżjoni hija indirizzata lill-Istati Membri skont it-Trattat li jistabbilixxi l-Komunità Ewropea. Magħmula fi Brussell, Għall-Parlament Ewropew Għall-Kunsill ANNESS Spejjeż addizzjonali li jikkonċernaw in-nefqa amministrativa relatata ma’ din il-proposta miljuni ta' EUR (sa 3 ċifri wara l-punt deċimali) | 2010 | 2011 | 2012 | 2013 | TOTAL | 18 01 02 11 01 – Missjonijiet | 0.009 | 0.009 | 0.010 | 0.010 | 0.038 | 18 01 02 11 02 – Laqgħat u konferenzi | 18 01 02 11 03 - Kumitati | 0.030 | 0.030 | 0.030 | 0.030 | 0.120 | 18 01 02 11 04 - Studji u konsultazzjonijiet | 18 01 02 11 05 – Sistemi tal-Informazzjoni | 2. Nefqa oħra tal-ġestjoni totali (18 01 02 11) | 0.039 | 0.039 | 0.040 | 0.040 | 0.158 | [1] ĠU L 144, 6.6.2007, p. 1-21. [2] Il-Green Paper dwar il-futur tas-sistema ta' Ażil Komuni Ewropea, COM (2007) 301). [3] Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: Pjan ta’ Politika dwar l-Ażil, Strateġija Integrata għall-Protezzjoni fl-UE, COM(2008) 360 finali. [4] COM(2009) 67 finali [5] ĠU C [...], [...], p. [...]. [6] ĠU C [...], [...], p. [...]. [7] ĠU C [...], [...], p. [...].